
2015 m. sausio 15 d. pranešimas VIR​​​​​​
Seimo komitetai priėmė pareiškimą, kviečiantį nedelsiant išlaisvinti Nadią Savčenko, Olegą Sencovą ir kitus Rusijos Federacijoje neteisėtai laikomus Ukrainos piliečius

2014 m. sausio 14 d. Seimo Užsienio reikalų ir Europos reikalų komitetai bendru sutarimu priėmė pareiškimą „Dėl Ukrainos karinių oro pajėgų lakūnės Nadios Savčenko ir kitų Rusijos Federacijoje neteisėtai ir prieš jų valią laikomų Ukrainos piliečių išlaisvinimo“. 

Pareiškime pažymima, kad Rusijoje neteisėtai kalinamai Ukrainos karinių oro pajėgų lakūnei Nadiai Savčenko tapus Ukrainos Aukščiausiosios Rados nare, pirmą kartą nepriklausomos Ukrainos valstybės istorijoje susidaro situacija, kai išrinktas tautos atstovas neturi galimybės atstovauti savo rinkėjams, nes yra neteisėtai laikomas nelaisvėje kitos valstybės teritorijoje. Pareiškime kreipiamasi į Rusijos Federacijos valdžios ir teisėsaugos institucijas, raginant atsakingai vykdyti savo tarptautinius teisinius įsipareigojimus žmogaus teisių srityje, nedelsiant ir besąlygiškai išlaisvinti Nadią Savčenko, Olegą Sencovą ir kitus Rusijos Federacijos teritorijoje neteisėtai laikomus Ukrainos piliečius. 

Komitetai taip pat kviečia ES ir NATO valstybių narių nacionalinius parlamentus bei Europos Parlamentą atsakingai įvertinti šį ir kitus Rusijos Federacijos valdžios institucijų vykdomus žmogaus teisių pažeidimus.

Visą pareiškimo tekstą rasite čia.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

